SKRIFTLIG FORESPØRGSEL E-2176/99

af Monica Frassoni (Verts/ALE) til Kommissionen

(29. november 1999)

Om: Om bygning af en undergrundsbane i Brescia i Italien

Brescia Kommune har til hensigt at bygge en undergrundsbane. Den 26. juli 1999 vedtog den med kommunal beslutning nr. 137 en rammeplan for bygningen af undergrundsbanen, skønt det endnu ikke står klart, hvorledes projektet skal finansieres. Selv om udgifterne til undergrundsbanen, hvis størrelse kan anslås på grundlag af tilsvarende europæiske projekter, kommer til at beløbe sig til omkring 1.215 mia. lire, forholder det sig faktisk sådan, at man kun råder over en første tranche på 165 mia. lire(1). Det, at man har valgt at bygge en undergrundsbane, strider mod den arealudnyttelsesplan og den trafikplan, som kommunen for nylig har vedtaget, og i henhold til hvilke der skal indføres et system med lette sporvogne, som egner sig meget bedre og er langt mere berettiget til en mellemstor by (200.000 indbyggere) som Brescia. Hensigtsmæssigheden af at indføre et overjordisk offentligt transportsystem i byen er bl.a. blevet bekræftet ved en dybtgående undersøgelse, som kommunen har ladet foretage af en engelsk virksomhed efter godkendelsen af arealudnyttelsesplanen, og som har ført til, at man nu planlægger at oprette to nye busruter i byen (højhastighedsruter), om hvis projektering der for nylig er indgået kontrakt. Dette system, som skulle være funktionsklart om to år, ville tjene samme kundekreds, som den, undergrundsbanen ville henvende sig til. Den 15. oktober 1999 indgav De Grønne i Brescia klage til Revisionsretten over den kommunale beslutning om godkendelse af undergrundsprojektet. Den 27. september 1999 havde CIPE indgivet en tilsvarende klage.

I direktiverne om miljøindvirkningsvurderinger, dvs. direktiv 85/337/EØF(2) og 97/11/EF(3), er undergrundsbaner med blandt de i bilag II opførte projekter, dvs. blandt de projekter, for hvilke en medlemsstat undersøger, om de skal underkastes vurderingsproceduren. Domstolen har for nylig fundet, at en medlemsstat for så vidt angår de i bilag II i ovennævnte direktiver opførte projekter ikke har beføjelse til at fritage et projekt fra en miljøindvirkningsvurdering eller undlade at lade en sådan foretage, hvis projektet har en væsentlig indvirkning på miljøet, navnlig som følge af dets art, omfang eller placering(4). I betragtning af dets omfang og placering vil ovennævnte undergrundsbaneprojekt nødvendigvis få en væsentlig indvirkning. I øvrigt er det også meningen, at vurderingen skal tage hensyn til alternative løsninger og anføre de vigtigste årsager til, at man har valgt én løsning fremfor en anden(5).

Mener Kommissionen ikke, bl.a. på baggrund af ovenfor nævnte dom fra Domstolen, at et undergrundsbaneprojekt som det af Brescia Kommune foreslåede, bør underkastes en miljøindvirkningsvurdering, hvori det skal begrundes, hvorfor man ikke har foretrukket andre projektløsninger?

(1) e beslutning fra CIPE (Comitato Interministeriale per la Programmazione Economica (interministeriel komité for økonomisk planlægning)) af 20.11.1995.

(2) EFT L 175 af 5.7.1985, s. 40.

(3) EFT L 73 af 14.3.1997, s. 5.

(4) Dom i sag C-435/97 af 16.9.1999.

(5) Jf. artikel 5 i direktiv 97/11/EF.

Svar afgivet på Kommissionens vegne af Margot Wallström

(20. januar 2000)

På grundlag af de af det ærede medlem fremsatte oplysninger mener Kommissionen, at det pågældende arbejde, det vil sige et undergrundsbaneprojekt i Brescia, falder ind under Rådets direktiv 97/11/EF af 3. marts 1997 om ændring af direktiv 85/337/EØF om vurdering af visse offentlige og private projekters indvirkning på miljøet, og navnlig synes det at falde ind under de klasser, der er opført i bilag II til de to direktiver (klasse 10 g i direktiv 85/337/EØF og klasse 10 h i direktiv 97/11/EF). I henhold til direktiv 85/337/EØF skal sådanne projekter underkastes en miljøindvirkningsvurdering, hvis medlemsstaterne mener, at det er påkrævet ifølge deres karakter (artikel 4, stk. 2): Det forventes dog, at medlemsstaterne er forpligtede til i det mindste at foretage en forudgående vurdering for at konstatere, om projekterne skal gennemgå en miljøindvirkningsvurderingsprocedure. I henhold til direktiv 97/11/EF skal medlemsstaterne for projekter, der er opført i bilag II, enten foretage en undersøgelse i de enkelte tilfælde, eller i henhold til tærskler eller kriterier fastsat af medlemsstaterne, om projektet skal gennemgå en vurdering i henhold til artikel 5-10, og kan beslutte at anvende begge procedurer (artikel 4, stk. 2).

Afhængig af hvilket direktiv, der gælder for projektet for en undergrundsbane i Brescia er Italien derfor forpligtet til at overholde de ovennævnte forpligtelser.

På baggrund af ovenstående er der blevet sendt en skrivelse med anmodning om oplysninger til de italienske myndigheder. Kommissionen træffer passende skridt for at sikre, at EF-ret overholdes.